Jens Stoltenberg framkvæmdastjóri NATÓ verður næsti seðlabankastjóri Noregs. Valið stóð milli hans og núverandi aðstoðarbankastjóra.
Jens Stoltenberg núverandi framkvæmdastjóri Atlantshafsbandalagsins verður næsti Seðlabankastjóri Noregs. Helsti keppinautur Stoltenbergs um embættið stýrir bankanum uns hann tekur við.
Nefnd á vegum fjármálaráðuneytisins skipar seðlabankastjóra. Alls sóttu 22 um stöðuna eftir að Øystein Olsen tilkynnti í ágúst að hann hygðist láta af störfum aldurs vegna, nú í febrúar. Umsóknarfrestur rann út í desember og þá stóð valið milli Stoltenbergs og Idu Wolden Boche aðstoðarseðlabankastjóra. Þingmenn stjórnarandstöðunnar vara við að sjálfstæði bankans kunni að verða teflt í tvísýnu og segja valið misráðið einkum í ljósi stjórnmálasögu Stoltenbergs og náinna tengsla við Jonas Gahr Støre núverandi forsætisráðherra.
Trygve Slagsvold Vedum fjármálaráðherra kveðst telja Stoltenberg vænlegasta kostinn í ljósi þekkingar hans á efnahagsmálum, djúps skilnings á samfélagsmálum og viðamikilli stjórnunarreynslu. Stoltenberg var forsætisráðherra Noregs á árunum 2005 til 2013 og var gerður að framkvæmdastjóra Atlantshafsbandalagsins árið eftir. Hann lætur af störfum sem framkvæmdastjóri NATO 1. október en ekki liggur fyrir hvenær hann tekur við stjórn bankans. Það verður þó ekki síðar en um áramót en þangað til stýrir Ida Wolden Bache bankanum.

Jens Stoltenberg framkvæmdastjóri NATO verður næsti seðlabankastjóri Noregs. Valið stóð milli hans og núverandi aðstoðarseðlabankastjóra. 